text: [{"text_idx": "#000001", "text": "Godina Arsii Lixaatti sagantaa ashaaraa magariisaa ganna dhufuuf biqiltuun miiliyoona 200 qophaa\u2019aa jira"}, {"text_idx": "#000003", "text": "Waajjirichatti gaggeessaan garee qabeenya uumamaa fi eegumsa naannoo ob. Umar Ejeree TOItti akka himanitti, biqiltuun kunneen gogiinsa dandamachuu fi ciidha tursiisuun oomishtummaa kan dabalanidha."}, {"text_idx": "#000004", "text": "Bara kana biqiltuuwwan miiliyoona 200 ol qopheessuuf karoorfamee hojjetamaa akka jiru ibsaniiru."}, {"text_idx": "#000005", "text": "Godinichi bokkaa gannaa roobu kuusuuf daagaa, boollii fi hojiin eegumsa biyyoo fi bishaanii kanneen biroo hojjechaa akka jiru ibsanii, sagantaan biqiltuu dhaabuu baatii Eblaa irraa kaasee akka adeemsifamu eeraniiru."}, {"text_idx": "#000006", "text": "Biqiltuuwwan qophaa\u2019an xaa\u2019ummaa lafaa kan dabalamanii fi nyaata looniif kan oolan sanyii addaddaa yoo ta\u2019an, kunis hojiilee gogiinsa damdamachuuf hojjetamaa jiran keessaa isa tokkodha jedhaniiru."}, {"text_idx": "#000007", "text": "Biqiltuuwwan kunneen qophaa\u2019aa kan jiran buufataalee biqiltuu godinichatti argaman kuma 3 fi 225 fi qonnaan bultootaan akka ta\u2019e ibsaniiru."}, {"text_idx": "#000008", "text": "Sagantaan ashaaraa magariisaa ganna dhufuuf biqiltuuwwan biyya keessaa kanneen akka Waddeessaa, gaattiraa, muka gurraachaa, birbirsaa fi kanneen biroo qophaa\u2019aa akka jiran beeksisaniiru."}, {"text_idx": "#000009", "text": "Sagantaa ashaaraa magariisaan waggaa darbe biqiltuuwwan dhaabbatan miiliyoona 146 keessaa kunuunsa taasifameen dhibbantaan 85 qabachuusaa ibsaniiru."}, {"text_idx": "#000010", "text": "Biqiltuu dhaabuun ala tajaajilaaf amma oolanitti kunuunsi barbaachisaan akka taasifamudubbataniiru."}]